ഒമൽ ലുലു സംവിധാനം ചെയ്ത ഒരു അഡാർ ലൌ എന്ന ചിത്രത്തിലെ ഒറ്റ പാട്ടിലൂടെ ലോകത്താകമാനം ആരാധകരുണ്ടാക്കിയ താരമായ പ്രിയ വാര്യരെ സുരക്ഷിത ഡ്രൈവിങ് സന്ദേശത്തിലെത്തിച്ച് വഡോദര പൊലീസ് . താരത്തിൻറെ കണ്ണിറുക്കലും പുരികകൊടിയും തന്നെയാണ വഡോദര പൊലീസ് ഉപയോഗിച്ചിരിക്കുന്നത് . ട്രാഫിക് ഒരു സംസ്കാരമാണ് എന്നാണ് ബോധവൽക്കരണത്തിന് ഉപയോഗിച്ചിരിക്കുന്നത് . ശ്രദ്ധ തെറ്റാതെ വാഹനം ഓടിക്കൂ എന്നും കണ്ണിറുക്കുന്ന സമയത്തിനുള്ളിൽ അപകടം സംഭവിക്കാമെന്നും വഡോദര പൊലീസിന്റെ ക്യാംപയിൻ വിശദമാക്കുന്നു . യുവതലമുറയെ ആകർഷിക്കാൻ ട്വിറ്ററിലും ഫേസ്ബുക്കിലുമെല്ലാം സജീവമാവുകയാണ് വിവിധ സർക്കാർ സേവനങ്ങളും . മുംബൈ പൊലീസിന്റെയും ബെംഗളുരു പൊലീസിന്റെയും പാതയിലാണ് വഡോദര പൊലീസും . യുവജനതയിക്കിടയിൽ സർക്കാർ സേവനങ്ങളുടെ ബോധവൽക്കരണ സന്ദേശങ്ങൾ എത്തിക്കുകയെന്ന സമീപനമാണ് മുംബൈ , ബെംഗളുരു പൊലീസ് സ്വീകരിച്ചിരിക്കുന്നത് . തങ്ങളുടെ ക്യാംപയിൻ യുവാക്കളുടെ ശ്രദ്ധയിൽ എത്തിക്കാൻ പ്രിയയേക്കാൾ സമൂഹമാധ്യമ ശ്രദ്ധ കിട്ടിയ ആൾ വേറെയില്ലെന്നാണ് വഡോദര പൊലീസ് വിശദമാക്കുന്നത് .